Qashqadaryoda mamlakat hududida kamdan kam kuzatiladigan o‘rmon yong‘ini sodir bo‘ldi. Bu haqda Qashqadaryo viloyat ekologiya boshqarmasi Kun.uz’ga ma’lum qildi. Yong‘in viloyatning Qamashi tumani hududida joylashgan o‘rmon xo‘jaligining «Igri suv-2» bo‘limida sodir bo‘lgan. Yong‘in o‘rmonning 5 gektar qismiga zarar yetkazgan. Oqibatda o‘rmon xo‘jaligi hududidagi noyob daraxtlar, o‘simliklar va hayvonot olamiga katta talafot yetgan. Jumladan, taxminan 500-600 ta Zarafshon archalari yonib ketgan. Yong‘inning kelib chiqish sababi, ko‘rilgan zarar miqdori ayni vaqtda hisoblab chiqilmoqda. Aholi orasida jabrlanganlar yo‘q. Ma’lum bo‘lishicha, yong‘in o‘chirilgan.